3G หุ้นรุ่งและร่วง
.....จิตรา อมรธรรม&nbsp;
11 ส.ค. 2554

.....จิตรา อมรธรรม 
วันที่ 30 ส.ค. เป็นวันที่ กทช. ได้เปิดให้ผู้ที่สนใจร่วมประมูลใบอนุญาตให้ใช้คลื่นความถี่เพื่อการประกอบกิจการโทรศัพท์เคลื่อนที่ IMT ย่าน 2.1 GHz หรือที่เราเรียกว่าใบอนุญาต 3G โดยผู้ที่ยื่นซองประมูลวานนี้ต้องวางเงินประกัน 1,280 ล้านบาท (10% ของราคาเริ่มประมูล 1.28 หมื่นล้านบาท) ซึ่งเงินจำนวนนี้จะคืนให้ภายหลังหากประมูลไม่ได้ และอีก 5 แสนบาท เป็นค่าพิจารณาคุณสมบัติ และเป็นเงินให้เปล่า 
นอกจากนี้ยังต้องยื่นหลักฐานแสดงความพร้อมทั้งด้านธุรกิจและการเงิน หลังจากนี้ กทช. จะใช้เวลาในการพิจารณาคุณสมบัติ (Prequalification) และจะประกาศรายชื่อผู้ที่มีคุณสมบัติผ่านและมีสิทธิในการประมูล 3G ในวันที่ 14 ก.ย. หลังจากนั้นวันที่ 1519 ก.ย. จะจัดให้มีการทดลองประมูล และเริ่มประมูลจริงในวันที่ 20 ก.ย. ทั้งนี้ กทช. ให้เวลาในการประมูลถึง 9 วัน คือตั้งแต่วันที่ 2028 ก.ย. ที่หัวหิน เผื่อต้องประมูลหลายรอบหากมีผู้ประมูลน้อยราย 
เมื่อวานนี้ ปรากฏว่ามีผู้ยื่นซองเข้าประมูล 4 ราย แต่ถูก กทช. ตัดสิทธิ 1 ราย จึงเท่ากับเหลือ 3 ราย คือ 1.บริษัท แอดวานซ์ ไวร์เลส เน็ทเวอร์ค (AWN) บริษัทย่อยที่ ADVANC ถือหุ้น 99.99% 2.บริษัท ดีแทค อินเตอร์เน็ต เซอร์วิส บริษัทย่อยของ DTAC 3.บริษัท เรียลมูฟ บริษัทย่อยที่ TRUE ถือหุ้น 98.91% ทั้งที่ก่อนหน้านี้มีผู้มารับซองประมูลไปถึง 18 ราย ซึ่งรวมถึงกลุ่ม SAMART JAS และ LOXLEY และทำให้เกิดการเก็งกำไรในราคาหุ้นจนนักวิเคราะห์ก็ไม่สามารถตอบได้ด้วยพื้นฐานของบริษัท 
ในการประมูล 3G ในวันที่ 20 ก.ย.นี้ กทช.จะเปิดให้ประมูลเพียง 2 ใบตามเงื่อนไขการประมูล 3G ของ กทช. ที่ใช้วิธี N1 คือจะให้ใบอนุญาตน้อยกว่าจำนวนผู้เข้าประมูล 1 ใบ เช่นหากมีผู้เข้าประมูล 3 ราย จะให้ใบอนุญาต 2 ใบ อีก 90 วันถัดไปจึงจะมีการประมูลรอบที่ 2 สำหรับใบที่ 3 ในกรณีนี้จึงเป็นที่น่าลุ้นอย่างมากว่าใครจะประมูลไม่ได้ ถึงแม้ว่าการประมูลรอบ 2 จะเกิดขึ้น แต่ระยะเวลาที่ห่างถึง 90 วัน ในทางธุรกิจต้องถือว่าเสียเปรียบมากทั้งในด้านต้นทุนและเวลา เพราะราคาประมูลสำหรับใบที่ 3 จะเอาราคาของใบที่ 2 เป็นราคาตั้งต้น ที่สำคัญที่สุดคือในระหว่าง 90 วันนั้น เชื่อว่าผู้ที่ประมูลไปได้ 2 รายแรกจะลงโครงข่ายจนเกือบจะพร้อมเปิดให้บริการได้แล้ว การเปิดให้บริการก่อนและหาลูกค้าได้ก่อนจะเพิ่มความได้เปรียบของรายนั้น โดยเฉพาะอย่างยิ่งระบบ Number Portability (ผู้ใช้โทรศัพท์มือถือสามารถเปลี่ยนค่ายได้ตามความพอใจ โดยยังคงใช้เบอร์เดิม) กำลังจะเริ่มใช้วันที่ 1 ก.ย.นี้แล้ว 
ตามรูปการณ์แล้ว ตลาดน่าจะคาดว่า ADVANC และ DTAC น่าจะชนะการประมูล ในขณะที่ TRUE อาจต้องไปประมูลในรอบหน้า ซึ่งน่าจะทำให้ราคาหุ้นของ ADVANC และ DTAC ยังทรงตัวอยู่ได้ ส่วน TRUE น่าจะปรับลงค่อนข้างมาก (ไม่ต้องพูดถึงหุ้นตัวอื่นที่เก็งกำไรเรื่อง 3G ราคาหุ้นมีโอกาสจะกลับลงไปเท่ากับสมัยที่ยังไม่มีข่าว 3G) อย่างไรก็ตาม ขึ้นชื่อว่าประมูล อะไรก็เกิดขึ้นได้ ขึ้นอยู่กับการเสนอราคาเพียงอย่างเดียว โดยเฉพาะอย่างยิ่งสัมปทาน 2G ของ TRUE กำลังจะหมดอายุลง เพียงแต่ถ้าประมูลมาด้วยราคาที่แพงมาก ถ้าไม่ผลักภาระให้ลูกค้าให้ได้มากที่สุด บริษัทอาจต้องแบกภาระขาดทุนไปหลายปี จึงต้องมีสายป่านที่ยาวพอควรอีกด้วย 
ดังนั้น นักลงทุนที่มีหุ้น TRUE อยู่อาจพิจารณาขายก่อนโดยเฉพาะเมื่อคำนึงว่าราคาหุ้นปัจจุบัน 7.30 บาท แพงกว่าปัจจัยพื้นฐานของ FSS แม้เมื่อรวม 3G แล้ว และใกล้เคียงกับราคาเป้าหมายของนักวิเคราะห์ ส่วนใหญ่ (Consensus) ซึ่งก็จะถือว่าเต็มมูลค่าก็ว่าได้ และเมื่อราคาปรับลงไปค่อนข้างมากแล้ว อาจซื้อเพื่อเก็งกำไรก่อนจะเกิดการประมูลจริงก็ยังพอมีลุ้น ส่วน DTAC ราคามีโอกาสอ่อนตัว เพราะในช่วงที่ผ่านมาปรับขึ้นมาอย่างโดดเด่นกว่าใคร จนทำให้ ADVANC ที่ถูกมองว่ามีความพร้อมที่สุด แต่ราคาหุ้นกลับ Laggard ที่สุด นักลงทุนที่มีหุ้น ADVANC อยู่แล้วยังสามารถถือต่อได้ แต่ถ้ายังไม่มีหุ้น เมื่อมีจังหวะอ่อนตัวก็ซื้อลุ้นวันประมูลได้เช่นกัน ทั้งนี้ นักวิเคราะห์ของ FSS ได้ประเมินราคาเป้าหมายของ ADVANC แบบที่รวมธุรกิจ 3G แล้วได้เท่ากับ 113 บาท ส่วน DTAC เท่ากับ 54 บาท
อันที่จริงการประมูลใบอนุญาต 3G ยังไม่จบเพียงเท่านี้ ในอนาคต (ยังไม่กำหนดว่าเมื่อไหร่) กทช. จะเปิดให้มีบริการ MVNO (Mobile Virtual Network Operator) สำหรับผู้ที่ไม่มีโครงข่ายเป็นของตนเอง สามารถให้บริการโทรศัพท์มือถือได้โดยไปขอเช่าจากผู้ให้บริการที่มีโครงข่ายอยู่แล้ว และจ่ายเป็นค่าเช่า (ตามกฎหมายผู้ที่ถูกขอเช่าไม่มีสิทธิปฏิเสธ) สำหรับใบอนุญาต MVNO ทางกลุ่ม SAMART แสดงตัวชัดเจนว่าต้องการให้บริการด้านนี้ ซึ่งเรามองว่าจะเป็นการต่อยอดธุรกิจของ SIM มากกว่าจะไปประมูล 3G ด้วยซ้ำ เพราะมีธุรกิจจำหน่ายเครื่องโทรศัพท์มือถือ และมี Content อยู่แล้ว 
ในกรณีการให้บริการ MVNO นั้น ผู้ที่มีโอกาสให้บริการคือผู้ที่มี Content ของตนเองไม่ว่าจะเป็น BEC MCOT MAJOR RS และ GRAMMY และหาก TOT ได้รับอนุมัติจาก ครม. ให้ทำ 3G กลุ่มที่มีความสามารถในการวางโครงข่ายไม่ว่าจะเป็น JTS LOXLEY AIT และ FORTH ก็มีโอกาสเช่นกัน